ธปท.หวั่นไทยอ่อนแรงกระทุ้งเพิ่มประสิทธิภาพคนรับมือโลกยุคใหม่
แบงก์ชาติหวั่นไทยอ่อนแรงกระทุ้งเพิ่มประสิทธิภาพคนรับมือโลกยุคใหม่ ด้านบิ๊กซีพีมองสงครามการค้าเป็นโอกาสไทยเติบโต ขณะที่การเมืองปัจจัยเสี่ยง
6 มี.ค. 2562

แบงก์ชาติหวั่นไทยอ่อนแรงกระทุ้งเพิ่มประสิทธิภาพคนรับมือโลกยุคใหม่ ด้านบิ๊กซีพีมองสงครามการค้าเป็นโอกาสไทยเติบโต ขณะที่การเมืองปัจจัยเสี่ยง
นายวิรไท สันติประภพ ผู้ว่าการธนาคารแห่งประเทศไทย (ธปท.) กล่าวในหัวข้อ "เศรษฐกิจไทยท่ามกลางความเปลี่ยนแปลง" ว่า เศรษฐกิจไทยกำลังเผชิญกับการเปลี่ยนแปลงเชิงโครงสร้าง ทั้งจากปัจจัยภายนอกและในประเทศ มีสัญญาณต้องระมัดระวัง โดยเฉพาะเรื่องศักยภาพที่จะมีผลต่อรายได้ คุณภาพชีวิตและความเป็นอยู่ระยะยาว โดยช่วง 10 ปีที่ผ่านมาเศรษฐกิจไทยโตเพียง 3.8% ต่อปี หากยังขับเคลื่อนเศรษฐกิจแบบเดิมๆ ไทยจะอ่อนแรงลงเรื่อยๆ
ทั้งนี้ เนื่องจากแรงงานมีผลิตภาพต่ำ ขาดแรงงานมีทักษะและไม่ตรงกับความต้องการของตลาด เป็นอุปสรรคการเข้ามาลงทุนของต่างชาติ นอกจากนี้ไทยยังเผชิญกับความเหลื่อมล้ำของผลประโยชน์ทางเศรษฐกิจต่อเนื่องมานาน
นายวิรไท กล่าวว่า ดังนั้นเศรษฐกิจในโลกยุคใหม่ที่กำลังเปลี่ยนแปลงอย่างรวดเร็วต้องให้ความสำคัญ 3 เรื่อง คือ 1.ต้องส่งเสริมให้ทุกภาคส่วนขับเคลื่อนเศรษฐกิจไทยไปข้างหน้าด้วยคุณภาพและผลิตภาพเป็นหลัก โดยเฉพาะในภาคเกษตรกรรมและเอสเอ็มอี 2.ต้องเร่งเพิ่มคุณภาพของแรงงานไทย 38 ล้านคน และ 3.การใช้ทรัพยากรที่มีอยู่จำกัดให้เกิดประโยชน์สูงสุด ไปสู่ภาคที่มีผลิตภาพสูงกว่าได้เหมือนในช่วง 20-30 ปีก่อน
นายศุภชัย เจียรวนนท์ ประธาน คณะผู้บริหารเครือเจริญโภคภัณฑ์ กล่าวในหัวข้อ "เศรษฐกิจไทยในสงครามการค้าโลก" ว่า สงครามการค้าทำให้โรงงานไม่ว่าจะเป็นจีนหรืออเมริกามีแผนย้ายฐานการผลิตมาในภูมิภาคเอเชียและกลุ่มประเทศอาเซียนเพิ่มขึ้น เช่น เวียดนาม มาเลเซีย และไทย โดยมองว่าเป็นโอกาสของไทยจากการเป็นฮับในภูมิภาค